Britte stem om Brexit verder uit te stel | Netwerk24
04 April 2019 05:42
Die Britse laerhuis het Woensdag in die parlement gestem om Theresa May, premier, terug te stuur na die Europese Unie (EU) sodat sy vir langer uitstel vir Brexit kan vra. Die doel is dat Brittanje nie die EU op 12 April sonder 'n ooreenkoms verlaat nie.
Dié wetgewing wat deur Yvette Cooper van die opposisieparty gebring is, is binne ses uur deur al die fases van die laerhuis gejaag, waarna dit met net een stem gewen het.
Cooper se wetgewing om May terug te stuur het met 313-312 gewen, maar dit sal eers deur die Britse hoërhuis goedgekeur moet word.
May het reeds Dinsdag aangedui dat sy weer vir uitstel sal vra sodat sy met Jeremy Corbyn, leier van die Arbeidersparty, kan vergader en saamwerk sodat hulle haar Brexit-ooreenkoms, wat nou al drie keer verwerp is, in die parlement goedgekeur kan kry.
'n Brexit-uitstel sal egter deur die EU-leiers goedgekeur moet word.
Jean-Claude Juncker, president van die Europese Kommissie, het vroeër in Brussel, België, gesê dat die uitstel nie meer kort sal wees nie.
Die EU het Brittanje tot 10 April gegee om hul Brexit-planne agtermekaar te kry, anders moet hulle die EU teen 12 April met of sonder 'n ooreenkoms verlaat. – Reuters
Meer oor: Jeremy Corbyn | Theresa May | Jean-Claude Juncker | Brittanje | Brexit | Europese Unie | Ooreenkoms